
Από του έτους 2005 έχει συσταθεί το ̋Διεθνές Κέντρο Δικαιωμάτων του Ανθρώπου̎. Την σχετική πρωτοβουλία είχε ο Πέτρος Παραράς του Ιωάννη, Καθηγητής Συνταγματικού Δικαίου και επίτιμος Αντιπρόεδρος του ΣτΕ και τα παιδιά του Γιάννης και Αλέξης, δικηγόροι στο ΣτΕ και το Ελεγκτικό Συνέδριο.
Σκοπός της Εταιρείας είναι η επιστημονική έρευνα, σε εθνικό και διεθνές επίπεδο, επί θεμάτων που σχετίζονται με το Δημόσιο και Ευρωπαϊκό Δίκαιο, ιδίως δε με την προστασία των Δικαιωμάτων του Ανθρώπου, καθώς και η διοργάνωση συναφών Διεθνών Συνεδρίων. Έτσι, πραγματοποιήθηκαν από το 2006 μέχρι και το 2016 εννέα  Διεθνή Συνέδρια στην Αθήνα που όλα αφορούσαν την ανάλυση επιμέρους ατομικών δικαιωμάτων, με εισηγήσεις κυρίως ξένων καθηγητών και ανωτάτων δικαστών, ακόμη και από το ΕΔΔΑ. Τα σχετικά Πρακτικά έχουν δημοσιευθεί σε εννέα ξενόγλωσσους (γαλλικά και αγγλικά) Τόμους με την επιμέλεια του Διευθυντή. Στο πλαίσιο του Κέντρου εκδίδεται επίσης, από του έτους 1999, το Τριμηνιαίο Περιοδικό  ̎Δικαιώματα του Ανθρώπου ̎  που φέτος θα γιορτάσουμε την έκδοση του εκατοστού Τόμου.
[bookmark: _GoBack]Τέλος, αποφασίσθηκε, από τον Διευθυντή, όπως η ιδιωτική του βιβλιοθήκη (η οποία απαρτίζεται από περίπου σαράντα χιλιάδες τόμους και περιοδικά (40.000) που έχουν άμεση συνάφεια με το δημόσιο δίκαιο και  προεχόντως με τα Δικαιώματα του Ανθρώπου), τεθεί στη διάθεση τρίτων (φοιτητών, δικηγόρων, δικαστών και πανεπιστημιακών) που θα ήθελαν να την συμβουλευθούν, δοθέντος ότι στην Αθήνα δεν υπάρχει τόσον εξειδικευμένη βιβλιοθήκη. Από τον προσεχή Ιανουάριο 2025, η Βιβλιοθήκη θα είναι ελεύθερα προσβάσιμη σε ειδικό χώρο επί της οδού Πατησίων 46, 5ος όροφος (9 πμ. έως 5μμ.). 

